***Станете експерт по онлайн експортни дейности – БТПП набира участници в пилотно обучение за нова професия***

**Обща информация за пилотното обучение по проект DiVET**

Износът е основен източник на растеж и работни места за ЕС. В днешно време, все по-голям дял от експортните продажби се осъществява онлайн. За целта предприятията се нуждаят от високо-квалифицирани професионалисти, които да извършват експортни дейности чрез използването на интернет и социалните медии.

Пилотното обучение по проект DiVET (Joint Qualification for Export Specialists via Internet and Social Media) е насочено към лица, които искат да придобият знания и умения в използването на интернет и социалните медии, за да повишат своята квалификация, както и експортния потенциал на своите предприятия. В рамките на проекта ще бъде проведено квалификационно обучение, съвместно разработено от партньорите по проекта, шест организации от следните три страни – България, Гърция и Турция. Проектът също така предлага възможност за получаване на сертификат за придобити умения, съответстващи на ниво 4 от Европейската квалификационна рамка.

Учебната програма на квалификационното обучение по проект DiVET включва следните компетентности:

* Разбиране на основните принципи за изчисляване на цени, експортни процеси, и приложимо законодателство.
* Умение за събиране и управление на данни, които ще подпомогнат експортните процеси.
* Разбиране и прилагане на принципи за ефективна бизнес комуникация и маркетинг.
* Стратегическо управление на социални медии, имейл маркетинг и работа с платформи за онлайн търговия.
* Управление на корпоративен уебсайт, разбиране и прилагане на основни принципи за Оптимизация за търсачки (SEO).
* Подобряване на уменията за ефективно управление на време и енергия, решаване на проблеми, възприемане на нови идеи и гъвкавост.

Общата продължителност на обучението е **960 учебни часа, от които 480 учебни часа теоретично обучение. Теоретичното обучение ще се проведе дистанционно чрез онлайн платформа (362 учебни часа) и присъствено (118 учебни часа).** След приключване на обучението и успешно преминаване на тест, участниците, покрили изискванията на учебната програма, ще имат възможност за тримесечен стаж (в рамките на 480 ч.) в експортно-ориентирани фирми. Участието в обучението е безплатно, а стажът в експортно-ориентираните фирми не се заплаща.

Теоретично обучение

Теоретичното обучение се предвижда да започне на 24 февруари и да приключи на 31 май 2020 г.

На следния [линк](https://www.bcci.bg/resources/files/divet/List_of_curriculum_modules.docx) може да се запознаете с пълното съдържание на учебната програма, която се състои от 15 модула. Модулите са разделени на две основни групи - за обща и специална подготовка. Обучаващите се ще преминат първо през модулите за обща подготовка, след това ще продължат с модулите за специална подготовка. За всяка от двете групи модули ще се започва с дистанционното обучение, последвано от присъствени занятия, които ще включват презентации, дискусии, тестове и други занимания по преценка на преподавателите.

Предвижда се присъственото обучение да се провежда във вечерно време, три пъти седмично, като всяко занимание ще е с продължителност максимум до 3 часа.

Разработените **учебни материали и модули са на английски език, а присъственото обучение ще се извършва на български език**.

Обучението ще бъде проведено съвместно с другия български партньор по проекта - Център за професионално обучение към „Хармония 1“. Кратка информация за преподавателите ще бъде качена по-късно на [страницата](https://www.bcci.bg/bulgarian/projects/DiVet/pilot.html) на проекта.

По-подробен график с часовете и темите на занятията ще бъде предоставен на одобрените кандидати. Обучението ще се провежда в сградата на БТПП на ул. Искър № 9, гр. София.

Учебна практика

В периода от 01 юни до 31 октомври 2020 г. обучаващите се следва да стажуват в експортно-ориентирани фирми, като графика за стажа ще бъде допълнително съгласуван между стажанта и фирмата.

Двама от обучаващите се ще имат възможност да проведат своя стаж в чужбина. Единият стажант ще бъде изпратен в Гърция, а другият ще изкара своята практика в Турция. Всеки от тях ще получи стипендия от 2500 евро за покриване на разходите по пътуване, настаняване и дневни.

*При въпроси или нужда от допълнителна информация, можете да се свържете с Димитър Паунов, мл. експерт Дирекция „Европейска интеграция и европейски проекти“, Българска търговско-промишлена палата, ел.поща:* [*projects3@bcci.bg*](mailto:projects3@bcci.bg)*, тел. 02 8117 553.*